**Jacob Aall Ottesen Preus** (født 28. august 1883, død 24. mai 1961) var en amerikansk republikansk politiker av norsk avstamning. Han var guvernør i delstaten Minnesota fra 1921 til 1925.

Liv og virke
------------

Han kom fra en kjent norsk-amerikansk presteslekt. Han var sønn av Christian Keyser Preus og Louise Augusta (Lulla) Hjort. Faren var prest i Spring Prairie i Wisconsin og senere bestyrer ved Luther College i Decorah i Iowa. Farfaren Herman A. Preus var en viktig leder innen den norske lutherske kirken i Amerika. Morfaren Ove Jacob Hjort var prest i Waterville i Iowa.

Han hadde et nært forhold til sin far, som ønsket at han skulle studere teologi, men han valgte i stedet jus. Han studerte jus ved University of Minnesota, og arbeidet deretter som sekretær for senator Knute Nelson i Washington, D.C. i to år. I 1908 ble han ansatt som fullmektig hos guvernøren i Minnesota, og i 1914 ble han valgt til delstatsrevisor.

J.A.O. Preus representerte det republikanske establishmentet. Han vant guvernørnominasjonen i 1920 over republikaneres radikale fløy, representert ved Nonpartisan League og dennes kandidat Henrik Shipstead. Preus ble valgt til guvernør i både 1920 og 1922. Den radikale fløyen dannet etter hvert sitt eget parti, Minnesotas bonde- og arbeiderparti, som Preus kjempet iherdig imot. Han gjorde imidlertid bestrebelser for å imøtekomme en del av bevegelsens krav. I 1923 var han republikanernes kandidat til å etterfølge avdøde Knute Nelson som senator, men tapte mot Magnus Johnson fra bonde- og arbeiderpartiet.

Etter å ha fratrådt som guvernør i 1925, var Preus direktør i et forsikringsforetak i Chicago i mange år. I 1958 flyttet han tilbake til Minneapolis. Han la ned et stort arbeid som styreformann for Lutheran Brotherhood, et forsikringsforetak for norsk-amerikanske lutheranere, som han hadde vært med på å grunnlegge i 1917.

Han giftet seg i 1908 med norsk-amerikaneren Idella Louise Haugen fra Decorah. De fikk to sønner som vokste opp, Jacob og Robert Preus, som begge ble lutherske teologer og kirkeledere.

Referanser
----------

1. 1 2   Social Networks and Archival Context, oppført som J. A. O. Preus, SNAC Ark-ID w6445sq8, besøkt 9. oktober 2017[Hentet fra Wikidata]
2. 1 2 3 4  «J.A.O. Preus Biography» **(engelsk)**. Minnesota Historical Society. Arkivert fra originalen 22. februar 2014. Besøkt 8. juli 2020.
3. 1 2  Hjort, Otto (1912). *Stamtavle over en norsk familie Hjort*. Kristiania: Grøndahl. s. 24–26.
4. 1 2  Tingelstad, Oscar Adolf og Norlie, Olaf Morgan (1922). *Christian Keyser Preus 1852–1921* **(engelsk og norsk)**. Minneapolis: Augsburg Publishing House. s. 182–184. CS1-vedlikehold: Flere navn: forfatterliste (link)
5. ↑  Haanes, Vidar L. «Herman Amberg Preus». *Norsk biografisk leksikon*. snl.no. Besøkt 8. juli 2020.
6. ↑  «Idella Louise Haugen Preus» **(engelsk)**. Minnesota Historical Society. Arkivert fra originalen 10. juli 2020. Besøkt 8. juli 2020.

| * v
* d
* r
Minnesotas guvernører |
| --- |
| Territorium (1849–1858) | Ramsey • Gorman • Medary |  |
| Delstat (fra 1858) | Sibley • Ramsey • Swift • Miller • Marshall • Austin • Davis • Pillsbury • Hubbard • McGill • Merriam • Nelson • Clough • Lind • Van Sant • Johnson • Eberhart • Hammond • Burnquist • Preus • Christianson • Olson • Petersen • Benson • Stassen • Thye • Youngdahl • E. Anderson • Freeman • Andersen • Rolvaag • LeVander • W. Anderson • Perpich • Quie • Perpich • Carlson • Ventura • Pawlenty • Dayton |

|  |  |
| --- | --- |
| Oppslagsverk/autoritetsdata | Prabook **·** BIBSYS **·** Geni **·** WikiTree **·** VIAF **·** GND **·** LCCN **·** SUDOC
 |